Da et par listetyve kom tilbage for at stjæle kontanter fra en jordbærbod i Saltum for fjerde dag i træk, havde borgerne udtænkt en snedig plan

Kender du de kvikke borgere i Saltum? Så send en sms til 1224 (alm. takst) eller en mail til 1224@eb.dk

En gruppe lokale borgere havde fået nok af de tyve, der i flere dage havde stjålet kontanter fra en jordbærbod i Saltum.

Tre dage i træk havde jordbærboden haft ubudne gæster i form at to tyve, som stjal kontanter fra boden. De lokale borgere havde luret, at det var de samme to mænd, der flere dage i træk havde været på rov, og da tyvene vendte tilbage tirsdag aften, stod de klar med en snedig plan og en skruetrækker.

Som de lokale havde forudset, gik den ene af de to mistænkte tirsdag aften ind i boden for igen at stjæle kontanter. Men modsat de andre aftener, kunne han denne gang ikke komme ud. De lokale spærrede ham nemlig inde i jordbærboden ved at skrue en træplade fast på døren.

Den anden mistænkte forsøgte derefter at flygte i bil, men kort efter forulykkede bilen, og manden måtte fortsætte til fods ud på en mark.

Fremstillede 'sømmåtter'

De lokale borgere havde ifølge TV2 Nord fremstillet deres egne 'sømmåtter' ved at banke søm op igennem træplader. De skulle bruges til at punktere de mistænktes bil. Om det var det, der var skyld i, at bilen forulykkede, vides dog ikke.

Kort tid efter den anden mistænkte stak af, ankom politiet til stedet med hunde, og det lykkedes hurtigt at fange og anholde den mistænkte.

Anholdelsen af den indespærrede mand i jordbærboden gik af sagens natur ganske nemt.

- Borgerne havde lukket den ene af de to mænd inde i boden, så ham fik vi hurtigt anholdt. Den anden af de to mænd stak af, men politiet fik fat i ham, så vi havde to anholdelser, fortæller vagtchef Bruno Brix fra Nordjyllands Politi.

De anholdte er henholdsvis 20 og 28 år og sigtes for tyverierne fra jordbærboden.